Марко Ганчев
Болка

chitanka.info

Когато Панчо болен ляга,

лежи в леглото дълъг срок

и ни лекарство му помага,

нито съвет от доктор Спок.

— Ох — вика, — нямаш си идея

аз как го чакам тоя ден,

защото, щом се разболея,

ти постоянно си край мен.

Зарязваш всички твои болки

(какви ли болки, щом си здрав?)

и плочи слушаме, и ролки,

и казваш някой смешен лаф.

Рисуваш ми животни разни,

четеш ми комикси от „Пиф“

и туй по чудо не те дразни.

Дали съм прав, или съм крив,

обаче много съм доволен,

когато съм болнав и слаб.

Такова чудо — Панчо болен,

а таткото преглъща хап.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.